तिथि की कविताओं को पढ़ते हुए एक सुखद आश्चर्य यह भी होता है कि अपने पहले ही संकलन में कुछ ऐसी कविताएं भी शामिल हैं जो कथ्य की दृष्टि से अछूते विषयों पर लिखी गई हैं। प्राय: युवा अथवा युवतम रचनाकारों में, ख़ासकर समकालीन हिंदी कविता की बात करें तो यह प्रवत्ति बहुत कम दिखाई देती है। यह एक चुनौती है, न सिर्फ नए रचनाकारों के लिए बल्कि स्थापित रचनाकारों के लिए भी। एक समय के बाद स्थापित और बहुपठित रचनाकारों की नई या ताज़ी कविताओं की पड़ताल करो तो इनमें उनके पुराने रचनाकर्म की ध्वनि और प्रतिध्वनि सुनी जा सकती है। कई बार तो यह उपक्रम पुरानी कविताओं का पुनर्लेखन सा जान पड़ता है जैसे एक जमाने मे अपने घरों में पुराने स्वेटर उधेड़कर नए बनाये जाते थे।